Id-Deċiżjoni tal-Kummissjoni
tat-12 ta’ Diċembru 1996
li tħejji listi proviżorji ta’ stabbilimenti ta’ pajjiżi terzi minn fejn l-Istati Membri jawtorizzaw l-importazzjonijiet ta’ laħam frisk tat-tjur
(Test b' rilevanza għaż-ŻEE)
(97/4/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 95/408/KE tat-22 ta’ Ġunju 1995 dwar il-kondizzjonijiet għat-tħejjija, għal perjodu interim, ta’ listi proviżorji ta’ stabbilimenti ta’ pajjiżi terzi minn fejn l-Istati Membri jawtorizzaw l-importazzjonijiet ta’ ċerti prodotti ta’ oriġini ta’ l-annimali, prodotti tal-ħut jew molluski bivalvi ħajjin [1] u b’mod partikolari l-Artikolu 2(1) tagħha,
Billi d-Deċiżjoni tal-Kummissjoni 94/85/KE [2] kif emendata l-aħħar bid-Deċiżjoni 96/2/KE [3], tistabbilixxi lista ta’ pajjiżi terzi minn fejn l-Istati Membri jawtorizzaw l-importazzjonijiet ta’ laħam frisk tat-tjur;
Billi fil-każ ta’ ħafna pajjiżi f’dik il-lista, il-ħtiġiet ta’ ċertifikazzjoni tas-saħħa u veterinarji għall-importazzjoni ta’ laħam frisk tat-tjur ġew stabbiliti fid-Deċiżjoni tal-Kummissjoni 94/984/KE [4], kif emendata bid-Deċiżjoni 96/456/KE [5];
Billi l-Kummissjoni rċeviet minn dawn il-pajjiżi terzi listi ta’ stabbilimenti li jiggarantixxu li huma jissodisfaw għal kollox il-ħtiġiet rilevanti tas-saħħa tal-Komunità u jekk xi stabbiliment jonqos milli jagħmel dan, l-attivitajiet ta’ l-esportazzjoni tiegħu lejn il-Komunità Ewropea jiġu sospiżi;
Billi sabiex ikun jista’ jsir aġġustament għas-sitwazzjoni l-ġdida wara l-adozzjoni ta’ dawn il-listi, għandu jkun hemm perjodu ta’ żmien qabel ma dawn jidħlu fis-seħħ, li wara dan il-perjodu, pajjiżi terzi li ma ppreżentawx il-listi ta’ stabbilimenti tagħhom flimkien ma’ garanziji adekwati, ma jistgħux jesportaw aktar laħam frisk tat-tjur lejn il-Komunità;
Billi, għalhekk, jistgħu jitħejjew listi proviżorji ta’ stabbilimenti li jipproduċu laħam frisk tat-tjur għal dawn il-pajjiżi;
Billi l-miżuri li hemm ipprovdut għalihom f’din id-deċiżjoni huma skond l-opinjoni tal-Kumitat Veterinarju Permanenti;
ADOTTAT DIN ID-DEĊIŻJONI:
Artikolu 1
1. L-Istati Membri għandhom jawtorizzaw l-importazzjoni ta’ laħam frisk tat-tjur mill-istabbilimenti elenkati fil-lista fl-Anness.
2. L-importazzjoni mill-istabbilimenti elenkati fil-lista fl-Anness tibqa’ soġġetta għad-dispożizzjonijiet Veterinarji tal-Komunità adottati bnadi oħra.
Artikolu 2
Din id-Deċiżjoni għandha tapplika mill-1 ta’ Jannar 1997.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fit-12 ta’ Diċembru 1996.